
Olajos Mihály: Az előző ülésen megbeszélt időpont szerint és aktualitása okán rendkívüli képviselő-testületi ülésünkön tisztelettel köszöntöm a megjelenteket, ezennel megnyitom rendkívüli ülésünket. Megállapítom, hogy határozatképes a testület, hat képviselő van jelen. A meghívót és a második napirendi pont írásos előterjesztését minden képviselő megkapta. Az előterjesztések azon jegyzőkönyvek, amikor a bérleti szerződéseket, és a feladatellátási szerződéseket tárgyaltuk, illetve maguk az aláírt szerződések, fizetési felszólító levelek. A bérleti szerződések megtárgyalására meghívtuk az érintett szociális szolgáltatók képviselőit is.
1. napirendi pont: Tájékoztató az előző testületi ülés óta eltelt időszakról

Olajos Mihály: Tájékoztatom a testületet arról, hogy a Szentpéterszeg, Ady E. u. 1. szám és a Szentpéterszeg, Kossuth u. 45. szám alatti bérleti szerződések fizetési felszólításait elküldtük, melyre reagálás nem érkezett. A bérlő nem fizetett, ezért a szerződésfelmondó levelünket is eljuttattuk részükre. A konyha üzemeltetését az Óvárosi Humán Szolgáltató Központ szünetelteti. Szűcs Kornél az intézmény képviselője, mint bérlő nem jelent meg, telefonon sem lehet elérni. Orosz Mariann a feladatellátást végző intézmény képviseletében megtisztelt bennünket. Tájékoztatom továbbá a képviselő társaimat arról, hogy a házi segítségnyújtás, étkeztetés, illetve az idős és fogyatékos személyek nappali ellátásában nem történt szolgáltatás kiesés. Kérem a testület tagjait kézfelnyújtással jelezzék, ha elfogadják a tájékoztatót?
A döntéshozatalban résztvevők száma: 6 fő
A képviselő-testület 6 igen szavazattal a tájékoztatót elfogadta.
2. napirendi pont: Szentpéterszeg, Kossuth u. 45. szám és Szentpéterszeg, Ady E.  u. 1. 

                                szám alatti ingatlanok bérleti szerződéseinek megtárgyalása
Olajos Mihály: Tisztelettel köszöntöm a Gondoskodó Szeretetet Szociális-Oktatási Szolgáltató Központ részéről Orosz Mariann igazgató asszonyt, és Szűcsné Aburdán Évát a helyi intézmények vezetőjét. A képviselő-testület részéről elvártuk mindkét felet a bérleti díjak rendezéséhez, és hogy jól lássuk a kialakult helyzetet.
Berczkiné Balogh Erika: Az én részemről elmondható, hogy nehezen rágtam át magam a jegyzőkönyveken, és sok minden nem tiszta a szerződésekkel, intézményekkel. 2011. novemberében tárgyaltuk, és a Baptista Szeretetszolgálat Kelet-magyarországi Szociális Szolgáltató Központtal meg is kötöttünk a feladatellátási szerződést. A Gondoskodó Figyelem Oktatási-Szociális Szolgáltató Központtal is szerződtünk. A bérleti szerződések aláírása pedig egy másik időpontban történt. Nem vagyok tisztában a megnevezett intézmények struktúrájukkal, vezetőjük személyével, a változásokkal, és azzal hogy hogyan kapcsolódik ide Szűcs Kornél személye. Megnéztem az interneten, és az iszlám közösséggel hozták kapcsolatba. A Szűcs Kornéllal kötött bérleti szerződés tartalmazta, hogy saját szervezetének adhatta át a bérleményt?
Orosz Mariann: El kell mondanom, hogy az intézménynek nincs köze az iszlám közösséghez, és a baptista egyházhoz sem. Az én nevemmel is találkozhattak már, mint Linzenbold Mariann, azóta nevet változtattam. Gondoskodó-Szeretet, Gondoskodó-Figyelem és Gondoskodó-Jövő Szolgálat nevű intézményeink vannak nyilvántartásban, és mint egyházi szervezetek jogosultak felvenni az állami normatívát, ezek az intézmények látják el a feladatot. Vannak szociális feladatot végző intézményeink, mint a Kelet-magyarországi Szociális Szolgáltató Központ, ami főként fogyatékos személyek és szenvedélybetegek nappali ellátását végzik. A másik intézményünk a Kelet -magyarországi Humán Szolgáltató Központ, ami a házi segítségnyújtást, és a szociális étkezetést végzi. Fenntartásunkban működnek gazdálkodó szervezetek is. Itt jön a képbe az Óvárosi Humán Szolgáltató Központ, mint egy vagyonkezelő. Bérbe adta az intézményeket, és 10, 20, akár 50%-os árréssel számlázta tovább a bérlemények használati díját. Nem tehetjük meg, hogy beiktatunk egy kvázi vállalkozót, ezért arra törekedtünk, hogy a magán személyektől és az intézményektől közvetlenül béreljük az intézményeket. Azt szerettük volna elérni, hogy  a szolgáltatás nem egy kerülő úton valósuljon meg. Egyébként a Kelet -magyarországi intézmény vezetője volt Szűcs Kornél, szolgálatunk a múlt év során elvált Szűcs Kornéltól, mint vállalkozótól, akinek egy kisebb vállalkozása volt az Óvárosi humán szolgáltató központ. Jelenlegi struktúránk szerint saját vagyonkezelőnk van, és 22 telephelyünk. Szívesen küldök egy ábrát, mert igen nehéz rajta eligazodni. Szeretnénk átvenni a bérleményt, és a dolgozókat továbbfoglalkoztatnánk. Többnyire mindenhol sikerült a magánszemélyektől és az önkormányzatoktól is átvenni az épületek fenntartásának, bérlésének a jogát. A konyha működőképességét csak így tudjuk fenntartani. Helyben már megszokták a kiváló minőséget.
Szűcsné Aburdán Éva: Régi vágyunk, hogy rendeződjenek a viták. Ki voltunk, vagyunk szolgáltatva a bérlőnek. Mit csinálunk, ha bármilyen okból bezárja előlünk az intézményt. Nem tehetjük ezt meg az idősekkel. Nem volt sok választási lehetőségünk az étkeztetés ideiglenes megoldására sem. Tudjuk, hogy mielőbb vissza kell állítani a konyhát.
Bereczkiné Balogh Erika: Akkor tiszta lappal egyenesen Önökkel a Gondoskodó Szolgálattal szerződünk, és minden más szervezet ki vannak kapcsolva. Az ingatlan bérlője pályázat útján korszerűsítette a konyhát, kit illet a fejlesztés?
Orosz Mariann: Véleményem szerint az önkormányzatot, illetve  a feladatot ellátót.

Tornyi Lajos: Én és a képviselő-testület is egyetérthetünk abban, hogy azzal a szándékkal adtuk tovább a szociális feladatokat, a konyhát, hogy az megfelelő minőségben el legyen látva. Ez egy darabig működött is. Az a fontos számunkra, hogy a feladatellátás folyamatos legyen, illetve a dolgozókat továbbra is alkalmazzák. Ezt mi így szeretnénk. A feladatot ellátó tisztességesen végezze a feladatát.
Szűcsné Aburdán Éva: Évek óta garancia a munkánk. Szűcs Kornél azt mondta, hogy ne nyissam ki az intézményt, de akkor is kinyitottam, hiszen közel egy ezer ember sorsáról volt szó. 

Kovács Imre: Az egész rendszer az országban így működik. Felháborító. Adják veszik a szervezetek, egyházak maguk között a szolgáltatásokat. Hibás a testület is. Jó szándékkal próbálta megoldani a képviselő-testület a szociális ellátások szervezését, nem kellett volna. Egy szervezet végezzen minden területet, és a szolgáltatást megfelelő színvonalon végezze el, mindegy hogy hogyan hívják.
Cs. Balogh Gyula: Hibázott a testület, amikor kiengedte a kezéből a feladatellátást, vagy azt, hogy a bérleti szerződésnél átengedni hagytuk a szolgáltatás továbbadását. Az elmúlt alkalommal megdicsértem a helyi vezetőt a tavalyi évi munkájuk beszámolása során, de akkor nem mondta el senki a problémát, azt sem, hogy Szűcs Kornél már nem vezeti az intézményt. Nem tudtunk a működtető személyében történt változásról. A feladatellátás folyamatos kell legyen. Tudnunk kell a problémákról.
Orosz Mariann: El kell mondanom, hogy hiba volt, hogy a fenntartó képviseletében nem kerestem a polgármester urat. Az Óvárosi Humán Szolgáltató hitegetett bennünket, hogy közös megegyezéssel elválnak útjaink, és átadják az intézményeket. Azóta 3-6 hónap telt el. Működési engedélye az én intézményemnek van, mely bárhol az országban megállja a helyét. A feladatellátást végző vezető személyében nem történt változás, és nekem van civil és bűntetőjogi felelősségem a dolgozók felett. Sehol nem okozott ilyen feszültséget az Óvárosi Humán Szolgáltató kilépése. Az Önök a települése az utolsó között van az átvételben. Nem igaz, hogy nem fizetett az intézményünk Kornélnak. Letétben van 25 millió Forint, ami őket illeti, de a peres eljárás még zajlik. És vannak még követeléseik.
Kovács Imre: Már régen tudtak a kialakult helyzetről, ezért felelős a polgármester és a szervezet is.  
Cs. Balogh Gyula: Tavaly év vége óta gerjed ez a feszültség, és bennünket félre tájékozattak. 
Olajos Mihály: Március végéig nem fizetett Szűcs Kornél az idei évi bérleti díjat. Telefonos megkeresésem után ígérte, hogy kifizetik. Pár héttel később kiderült, hogy bizonytalan a kifizetése, mert perben állnak és 25 millió Forintos követelésük van Orosz Marian intézménye felé, akinek továbbszolgáltatott és továbbadta az étkeztetés. A konyháról is azt mondta, hogy a festés miatt szünetel a főzés. Tudomásul kell venni, hogy április elejéig nem tudtam arról, hogy Szűcs Kornél már nem akar főzni.

Orosz Mariann: Az Óvárosi minden elmaradását ki szeretnénk fizetni, hiszen ezeket a szolgáltatásokat mi végeztük. Ez a bérleti díj tartozás továbbra is Szűcs Kornélt terheli, melyet majd érvényesíteni fogunk. Kornéllal perben állunk, tartoznak nekünk. Minden egyes intézményátvétel rendben zajlott, nem maradt hasonló szervezet, vállalkozó.

Harasztosi Gyula: Mikorra tudják a kialakult körülményeket rendezni, és átvenni a szolgáltatást? 

Orosz Mariann: Az intézményünk már készen áll az átvételre.
Dr. Karancsi-Vámosi Margit: Mi jogszerűen felmondtuk az Óváros Humán Szolgáltatóval a bérleti szerződéseket, így 2014. május 21-től lehet új szerződést kötni. Mielőbb el kell készíteni egy tervezetet.
Bereczkiné Balogh Erika: Az új szerződés szövegezését a képviselő- testület elé kell vinni. 
Olajos Mihály: A dolgozókat hogyan és mikor tudják leghamarabb átvenni?
Orosz Mariann: Amikor közös megegyezéssel Gombos Szilvia az Óvárosi részéről aláírja a megszüntetést, és akkor átvennék a konyhai dolgozókat. 
Olajos Mihály: Felhívom Orosz Mariann és intézménye figyelmét arra, hogy ha szervezeti változás történik, akkor minden esetben köteles bejelenteni a képviselő-testületnek. Amennyiben kielégítőnek találták a válaszokat, akkor összegezném a megbeszélteket. Egy szervezettel kötnék szerződést, azzal aki jelenleg is a feladatellátást végzi. Orosz Mariann intézményével készen állunk legkorábban 2014. 05. 21. napjától bérleti szerződést kötni Szentpéterszeg, Ady E. u. 1. szám és a Szentpéterszeg, Kossuth u. 45. szám alatti ingatlanokra. A bérleti szerződést szövegezésével előterjesztve meg kell vitatni a képviselő-testületi ülésen. Kérem a testület tagjait kézfelnyújtással jelezzék, amennyiben egyetértenek az elhangzottakkal. 
A döntéshozatalban résztvevők száma: 6 fő
A Képviselő-testület 6 igen szavazattal a következő határozatot hozta.
41/2014. (V. 12.)Önk. számú

HATÁROZAT
Szentpéterszeg Község Önkormányzatának Képviselő-testülete úgy határoz, hogy a Szentpéterszeg, Ady E. u. 1. szám alatti ingatlant, Szentpéterszeg, Ady E. u. 1. szám alatti főzőkonyha, illetve a Szentpéterszeg, Kossuth u. 45. szám alatti ingatlant legkorábban 2014. 05. 21. napjával kezdődően, a bérleti szerződés tervezetek képviselő-testület általi megtárgyalása után a Gondoskodó Szeretet-Szociális Oktatási Szolgáltató Központ  részére -  akivel jelenleg feladatellátási szerződésben áll a házi segítségnyújtás, étkeztetés, illetve az idős és fogyatékos személyek nappali ellátása tekintetében - bérbe kívánja adni.
A képviselő-testület megbízza Olajos Mihály polgármestert, hogy a szerződés- tervezetek elkészítéséről és a képviselő-testület elé terjesztéséről gondoskodjon.

Határidő: azonnal
Felelős: Olajos Mihály polgármester

3. napirendi pont: Egyebek A)
Olajos Mihály: A Szentpéterszegi Önkéntes Tűzoltó Egyesület 2014. 05. 10. napon benyújtott támogatási kérelmét terjesztem elő, mely a képviselő-testületi ülés meghívójának kiküldése után érkezett, ezért szeretném szóban is elmondani. A 2014. 05. 24. napon megrendezésre kerülő kismotorfecskendő-szerelési bajnokságon való részvétel érdekében nyújtották be igényüket. Mellékelték a versenykiírást, és két rajjal szeretnének nevezni. A felsorolt költségekkel együtt 50.000.- Ft támogatást kérnek. Van-e kérdésük, hozzászólásuk?  Amennyiben nincs, kérem Önöket, hozzunk döntést.
A döntéshozatalban résztvevők száma: 6 fő
A Képviselő-testület 6 igen szavazattal a következő határozatot hozta.

42/2014. (V. 12.)Önk. számú

HATÁROZAT
Szentpéterszeg Község Önkormányzatának Képviselő-testülete úgy határoz, hogy a 2014. 05. 24. napon Berettyóújfaluban megrendezésre kerülő kismotorfecskendő-szerelési bajnokságon való női és férfi raj részvételének érdekében a képviselő-testület 50.000.- Ft vissza nem térítendő támogatásban részesíti a Szentpéterszegi Önkéntes Tűzoltó Egyesületet.
Határidő: azonnal
Felelős: Olajos Mihály polgármester

3. napirendi pont: Egyebek B)

Olajos Mihály: Kérem a testület tagjait jelezzék, ha egyéb megtárgyalnivaló, kérdés, hozzászólás lenne. Én részemről befejeztem, nincs több megtárgyalnivaló.
Bereczkiné Balogh Erika: Lenne egy javaslatom, mely úgy gondolom, hogy mindannyiunk érdeke. Indítványozom, hogy a képviselő-testületi ülésekről készült jegyzőkönyvek és hangfelvételek újra kerüljenek fel a honlapra a ciklusra vonatkozó egész időszakra kiterjedően. 
Dr. Karancsi-Vámosi Margit: Az aktuálisak mindig fent voltak, vannak.
Olajos Mihály: Történt egy kalózkodás a tavalyi évben, a tárhelyet fel akarták törni és minden feltöltött adat odavesztett, újra kellett telepíteni mindent.
Kovács Imre: Szószerinti jegyzőkönyvet kérek. 2010-ben így lett ez az egész elindítva és fontos szempont volt, hogy nyílt legyen a testületi munka. Szó szerinti jegyzőkönyvek készültek, és így kerültek fel a honlapra. Sajnos ez időközben megváltozott. Minden lekerült az internekről és magyarán még ott sem tartunk, hol eddig voltunk. Javaslatot teszek arra, hogy egy hónapon belül kerüljön fel minden egyes jegyzőkönyv és hanganyag a honlapra, és ezután is folyamatos legyen, és nem egy fél év múlva kerüljenek fel. A rendeleteket is meg kell nézni, hogy fel lett-e töltve mindegyik, mert ez a lakosság tájékoztatására lenne. Ténylegesen működjön, ne csak a hurkatöltő fesztivált, bulikat bocsánat rendezvényeket tudjuk reklámozni rajta.
Olajos Mihály: Bereczkiné Balogh Erika, illetve Kovács Imre képviselő társaim előterjesztéséről hozzunk döntést, mi szerint a ciklusra vonatkozó jegyzőkönyvek, illetve a hangfelvételek kerüljenek fel a honlapunkra egy hónapon belül. Kérem szavazzunk róla!
A döntéshozatalban résztvevők száma: 6 fő
A Képviselő-testület 6 igen szavazattal a következő határozatot hozta.

43/2014. (V. 12.)Önk. számú

HATÁROZAT
Szentpéterszeg Község Önkormányzatának Képviselő-testülete úgy határoz, hogy a képviselő-testületi ülésekről készült jegyzőkönyvek és hangfelvételek kerüljenek fel a www.szentpeterszeg.hu honlapra a képviselő- testület alakuló ülésétől kezdve a ciklust bezáróan.
Határidő: 2014. 06. 12.
Felelős: Olajos Mihály polgármester

A 4121 Szentpéterszeg, Kossuth u. 40 szám alatti önkormányzati szolgálati lakáshoz kapcsolódó, a Szentpéterszegi Horgász Egyesület által benyújtani kívánt pályázattal kapcsolatosan hangzott el még döntést nem igénylő tájékoztatáskérés Cs. Balogh Gyula települési képviselő részéről.
Olajos Mihály: Amennyiben nincs több megbeszélni való az ülést bezárom.

K.m.f.


Olajos Mihály



                     Dr. Karancsi-Vámosi Margit

 polgármester



                                    jegyző 

